ORDE do 26 de marzo de 2010 sobre a aprobación definitiva da modificación puntual número dous do Plan Xeral de Ordenación Municipal de Coristanco (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 16/04/2010

O Concello de Coristanco remite a modificación puntual referida para a súa aprobación definitiva, conforme o establecido no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Coristanco dispón na actualidade dun PXOM aprobado definitivamente polo concello no 12-5-2000, ao abeiro da Lei 1/1997, do solo de Galicia.
2. A modificación foi sometida a informe da Dirección Xeral de Urbanismo previo á súa aprobación inicial (artigo 85.1º da Lei 9/2002), que foi emitido no 4-6-2004.
3. O Concello Pleno aprobou inicialmente a modificación no 14-4-2005. Foi sometida a información pública polo prazo dun mes. Deuse audiencia aos concellos de Cabana, Carballo, Malpica de Bergantiños, Tordoia e Zas. Constan escritos dos concellos de Ponteceso e Santa Comba, en que non poñen obxección ningunha ao proxecto.
4. No expediente constan informes técnicos e xurídicos sobre a modificación, nos termos exixidos polo artigo 85.4º da LOUG.
5. Constan no expediente os seguintes informes sectoriais:
a) Subdirección Xeral de Xestión do Dominio Público Hidráulico de Augas de Galicia, do 21-9-2005, favorable, coa indicación de que o plan parcial conteña un estudo de enchentes que debe ser sometido ao informe de Augas de Galicia.
b) Dirección Xeral de Patrimonio Cultural, do 24-1-2006, favorable coa condicións de que no plan de desenvolvemento se adopten as medidas oportunas para a correcta integración e posta en valor do camiño antigo de Lubián e coa condición de asumir as medidas correctoras propostas no traballo arqueolóxico.
c) Servizo de Vías e Obras da Deputación Provincial da Coruña, do 9-3-2006, favorable.
d) Dirección Xeral de Obras Públicas da Xunta de Galicia, do 10-1-2005, favorable coa condición de prolongar o carril de aceleración ata o límite co municipio de Carballo.
6. O Concello Pleno aprobou provisoriamente a modificación o 2-2-2006.
7. A Comisión Superior de Urbanismo de Galicia emitiu en sesión do 26-7-2006 informe sobre a modificación, indicando a necesidade de achegar máis documentación xustificativa, en especial, canto ás alternativas para a situación do solo industrial pretendido.
8. A Dirección Xeral de Desenvolvemento Sostible decidiu no 19-6-2007 declarar a inviabilidade do sometemento da modificación aos trámites do artigo 7 da Lei 9/2006, sobre avaliación dos efectos de determinados plans e programas no ambiente.
9. A Consellería de Política Territorial, Obras Públicas e Transportes ditou no 5-3-2008 orde de non outorgar aprobación definitiva á devandita modificación.
10. Solicitada polo concello novamente a aprobación definitiva, a Comisión Superior de Urbanismo emitiu o 15-12-2009 o preceptivo informe favorable previo, con condicións.
11. O concello presenta documentación para os efectos de dar cumprimento ao sinalado pola Comisión Superior.
II. Consideracións e fundamentación.
II.1. Nesta mesma data a Secretaría Xeral de Ordenación do Territorio e Urbanismo elevou un informe-proposta de resolución, do teor literal seguinte:
1. Obxecto e descrición do proxecto.
A modificación xorde da concertación entre o concello e o IGVS co obxecto de crear un parque empresarial, nunha localización distinta á prevista con tal destino no vixente PXOM, introducindo para tales efectos as prescricións que se relacionan:
a) Recualificación do solo rústico común apto para urbanizar industrial APU I-1, dunhas 22,90 ha situado ao oeste do núcleo de Coristanco, a uso residencial, máis axeitado polo contorno, integrándoo no veciño APU-R3.
b) Reclasificación dos solos rústicos comúns aptos para urbanizar APU I-2 e APU I-3, de 30,50 e 28,20 ha a solo rústico de protección ordinaria, pola súa inadecuación para a urbanización.
c) Recualificación de parte do solo rústico común apto para urbanizar APU M-2, de uso mixto e reclasificación de solo rústico común colindante, a solo urbanizable de uso global industrial, formando un sector de 17,7 hectáreas.
d) Cualificación como sistema xeral viario dunha vía que enlaza a estrada autonómica C-552 coa provincial CP-1912, co fin de dar saída ao parque empresarial cara á estrada Carballo-Santiago de Compostela sen atravesar o núcleo urbano de Coristanco.
2. Razóns de interese público da modificación.
A modificación fundaméntase na necesidade de superar a inadecuación das áreas de solo rústico común apto para urbanizar establecidas para uso industrial e comercial no vixente PXOM, mediante o desenvolvemento dunha nova bolsa de solo urbanizable con tal destino nunha área de características idóneas, enmarcada no eixo de comunicación A Coruña-Fisterra.
Esta finalidade, por canto incide na mellora da ordenación urbanística vixente, é subsumible nas razóns de interese público, cuxa concorrencia exixe o artigo 94.1º da LOUG.
3. Análise da proposta.
Tal como subliña a Comisión Superior de Urbanismo de Galicia no seu informe do 15-12-2009, a modificación xustifica suficientemente a inexistencia de elementos singulares ou especialmente relevantes, ou valores específicos, a protexer no solo rústico que se reclasifica, así como a idoneidade da localización proposta, dando así axeitado cumprimento ao disposto no artigo 95.2º da LOUG.
A delimitación do novo ámbito de solo urbanizable industrial que se propón deixa unha franxa de solo rústico de protección de infraestruturas no seu contacto coa estrada autonómica A Coruña-Fisterra, ata a liña de edificación, nos termos exixidos pola Comisión Superior de Urbanismo no indicado informe.
II.2. A competencia para resolver sobre a aprobación definitiva das modificacións de planeamento xeral corresponde ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 de Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
1º Outorgar a aprobación definitiva á modificación puntual número dous do Plan Xeral de Ordenación Municipal do Concello de Coristanco.
2º Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
Santiago de Compostela, 26 de marzo de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas